Die lede sal oor die staking besluit - Amcu | Maroela Media
“Die lede sal oor die staking besluit,” het Mathunjwa aan verslaggewers by die Uniegebou gesê. Honderde Amcu-lede het Donderdag die nat weer aangedurf en na die Uniegebou opgeruk om ŉ petisie te oorhandig wat hul besware bevat rakende die manier waarop die regering en mynmaatskappye die staking hanteer het.
Die vakbond het gesê Zuma het tot 20 Maart om op die petisie te reageer.
Die lede is in die optog gelei deur Mathunjwa, tesourier Jimmy Gama en sekretaris Jeff Mphahlele. Die optog is deur die polisie begelei en ŉ polisiehelikopter was deurgaans in die lug sigbaar.
Amcu het op 23 Januarie by Lonmin, Implats en Amplats begin staak. Hulle eis ŉ intreevlaksalaris van R12 500 per maand. Pogings deur die Kommissie vir Versoening, Bemiddeling en Arbitrasie het ŉ dooiepunt bereik.
Die mynmaatskappye het steierverhogings vir die volgende drie jaar aangebied. Amcu het Dinsdag gesê hy sal sy eis verslap sodat die R12 500 binne drie jaar behaal kan word, maar die maatskappy het die aanbod verwerp en gesê dit is steeds onbekostigbaar.
Mathunjwa het gesê Amcu het busse gehuur om lede van die Vrystaat, Limpopo en Noordwes na Pretoria te vervoer. -SAPA